قرآن کے پہلے نسخہ کی تدوین ؟؟
یہ سوال کہ کسی کتاب کا پہلا نسخہ کہاں ہے ان کتابوں کے بارے میں پوچھا جاتا ہے جو کتاب کی حیثیت سے پہلی بار شائع ہوتی ہیں۔ ذہن میں چوں کہ وہ کتابیں ہوتی ہیں اس لیے وہ تحقیق یہاں کرنے کا مطالبہ کیا جاتا ہے۔ یہ درست نہیں ہے۔ قرآن کے بارے میں معاملہ الگ ہوا ہے۔ وہاں قرآن جیسے جیسے نازل ہوتا گیا پوری کی پوری کمیونٹی اسے لے لیتی۔ کوئی لکھ لیتا کوئی یاد کر لیتا اور یہ مسلسل ان کے درمیان سنا سنایا پڑھا پڑھایا جاتا جیسے اب ہو رہا ہے ۔ اس لیے یہ حفظ و تحریر میں مسلسل رہتا تھا۔ کوئی ایک پہلا نسخہ مرتب نہیں ہوا جس سے نقل کر کے ساری امت کو املا کروایا گیا ہو۔
یہ دوسرا الگ سوال ہے کہ قرآن کلام اللہ ہے یہ کیسے ثابت ہوتا ہے۔ اس کو پرکھنے کے علمی اور تاریخی معیارات ہیں۔ تخلیق کائنات اور انسان سے متعلق انسانی فکر کے درپیش سوالات کے جواب جس میں انسانیت ہمیشہ سے سرگرداں رہی مذہب اس کے جو جواب دیتا ہے وہ عقل و فطرت کے عین مطابق ہیں۔ یہ جس شخص سے صادر ہوا اس کا کوئی علمی پس منظر نہیں۔ اچانک علم و ادب کا یہ شہکار ایک بے پڑھے لکھے شخص سے صادر ہونا از خود اس کی دلیل ہے کہ یہ اس کے پیش کرنے والے کا کلام نہیں۔ قرآن میں فکر و نظر کا کوئی ارتقا نہیں۔ کسی بھی انسانی علم میں یہ ممکن نہیں کہ فکر میں ارتقا نہ ہوا ہو۔ یہاں وہ نہیں پایا جاتا۔ قرآن کی تعلیمات میں کوئی اختلاف اور تناقض نہیں ہے۔ یہ تمام خصوصیات اسے غیر انسانی کلام باور کرنے پر مجبور کرتی ہیں۔ اس کے علاؤہ اس میں بتائی گئی پیشین گوئیاں حرف بحرف درست ثابت ہوئیں۔ مثلا یہ کہ رسول غالب آئیں گے۔ صحابہ کو حجاز میں خلافت و حکومت ملے گی اور پھر ان کی عظیم سلطنت قائم ہوگی ۔ بنی اسرائیل کے بارے میں بتایا گیا کہ وہ ہمیشہ مسیحیوں کے زیر نگیں رہیں گے۔ وقتا فوقتاً ان پر کوئی نہ کوئی طاقت مسلط ہو کر انھیں عذاب دیتی رہے گی۔ بنی اسرائیل کی قومی زندگی کی پوری تاریخ آج کے دن تک اس کی شہادت دیتی ہے۔